ઘણા પીરસનારા બીજા કોઈને નહીં પૂછે, પણ સુંદર છોકરીને ધરાર મીઠાઇ વગેરેનો આગ્રહ કરે છે ! પીરસવાની પ્રથામાં લાભ એ કે જમનારા મોઢું કટાણું કરે, ધમકાવે, વ્યંગબાણ છોડે, માંગમાંગ કરે એવાં વિવિધ સ્વભાવના લોકોની પ્રકૃતિનો પરિચય મળી જાય છે. આપણે જેને મોટો માણસ ગણતા હોઈએ, એ જમનારાની મનોવૃત્તિ કેવી નિમ્ન છે? એ ખાધોડકો છે કે બાધોડકો, કે બંને…? તે પીરસતા જ પરખાઈ જાય, જે જીવનમાં ડગલે ને પગલે કામ લાગે છે. રોફ-દંભનું ચોંટાડેલું વરખ અહીં ચપટીમાં ઊખડી જાય છે. આવાને આપણે ઘેર કોઈ કાળે જમવાનું નોતરું ન દેવાય, આની હારે સંબંધ ન રખાય, એવી બધી ખબર પડી જાય છે. આપણી છોકરીનું ચોકઠું આના દીકરા હારે ગોઠવવું કે નહીં એનો ખ્યાલ આવે છે.